b'\n_START_ARTICLE_\nNathan S\xc3\xb6derblom\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nS\xc3\xb6derblom syntyi G\xc3\xa4vleborgin l\xc3\xa4\xc3\xa4niss\xc3\xa4 Tr\xc3\xb6n\xc3\xb6n kunnassa, nykyiselt\xc3\xa4 nimelt\xc3\xa4\xc3\xa4n S\xc3\xb6derhamn. H\xc3\xa4nen is\xc3\xa4ns\xc3\xa4 oli syv\xc3\xa4sti uskonnollinen pappi._NEWLINE_S\xc3\xb6derblom opiskeli Uppsalan yliopistossa. H\xc3\xa4n ei aluksi tiennyt mit\xc3\xa4 ryhtyisi opiskelemaan, mutta p\xc3\xa4\xc3\xa4tyi lopulta seuraamaan is\xc3\xa4ns\xc3\xa4 j\xc3\xa4lki\xc3\xa4. S\xc3\xb6derblom oli Uppsalan yliopiston oppilaskunnan puheenjohtajana vuodet 1892\xe2\x80\x931893. K\xc3\xa4yty\xc3\xa4\xc3\xa4n Yhdysvalloissa h\xc3\xa4n suoritti 1892 teologian kandidaatin tutkinnon ja h\xc3\xa4net vihittiin papiksi._NEWLINE_Vuodet 1894\xe2\x80\x931901 S\xc3\xb6derblom toimi pappina Pariisissa, jossa h\xc3\xa4nen seurakuntalaisinaan olivat  my\xc3\xb6s Alfred Nobel ja August Strindberg sek\xc3\xa4 useat pohjoismaiden tunnetut taiteilijat. T\xc3\xa4n\xc3\xa4 aikana h\xc3\xa4n my\xc3\xb6s v\xc3\xa4itteli vertailevan uskontotieteen alalta zarathustralaisuudesta Sorbonnen yliopiston protestanttisessa tiedekunnassa, johon h\xc3\xa4n kirjoittautui opiskelijaksi ensimm\xc3\xa4isen\xc3\xa4 ulkomaalaisena. Vuonna 1897 h\xc3\xa4net kutsuttiin San Remoon, jossa h\xc3\xa4n johti Nobelin muistomessun._NEWLINE_Palattuaan Ruotsiin S\xc3\xb6derblomista tuli Uppsalan yliopiston uskontohistorian professori, ja vuonna 1912 h\xc3\xa4nest\xc3\xa4 tuli Leipzigin yliopiston uskontotieteen professori. H\xc3\xa4n p\xc3\xa4\xc3\xa4tti kuitenkin vuonna 1914 valita kokonaan Ruotsin ja otti vastaan Uppsalan arkkipiispan viran. Arkkipiispana h\xc3\xa4n tuli tunnetuksi rauhanty\xc3\xb6st\xc3\xa4\xc3\xa4n, johon h\xc3\xa4n sai her\xc3\xa4tteen ensimm\xc3\xa4isest\xc3\xa4 maailmansodasta. Vuonna 1921 h\xc3\xa4net valittiin Ruotsin akatemian j\xc3\xa4seneksi ja vuonna 1930 h\xc3\xa4nelle my\xc3\xb6nnettiin Nobelin rauhanpalkinto._NEWLINE_H\xc3\xa4n kuoli syd\xc3\xa4nkohtaukseen Uppsalasa, ja h\xc3\xa4net on haudattu Uppsalan tuomiokirkkoon l\xc3\xa4helle arkkipiispa Laurentius Petrin hautaa. My\xc3\xb6s h\xc3\xa4nen vaimonsa Anna on haudattu h\xc3\xa4nen vierelleen ja he ovat viimeiset Uppsalan tuomiokirkkoon haudatut henkil\xc3\xb6t.\n_START_SECTION_\nVirsirunoilija ja -s\xc3\xa4velt\xc3\xa4j\xc3\xa4\n_START_PARAGRAPH_\nS\xc3\xb6derblom on kirjoittanut, k\xc3\xa4\xc3\xa4nt\xc3\xa4nyt ja s\xc3\xa4velt\xc3\xa4nyt virsi\xc3\xa4.'